1.SISSEJUHATUS

Määruse (EL) nr 596/2014 (mis käsitleb turukuritarvitusi (edaspidi „turukuritarvituse määrus“) artikli 6 lõikega 1 on tehtud turukuritarvituse määruse kohaldamisest erand liikmesriikide ning föderaalse liikmesriigi puhul liitriigi liidumaade, Euroopa Keskpankade Süsteemi (EKPS) liikmete, ühe või mitme liikmesriigi ministeeriumide, asutuste või eriotstarbeliste rahastamisvahendite või nende nimel tegutsevate isikute tehingute, korralduste või tegevuse puhul, kui need on seotud raha-, valuuta- või riigivõla haldamise poliitikaga.

Vastavalt turukuritarvituse määruse artikli 6 lõikele 5 võib komisjoni delegeeritud õigusaktiga, mis võetakse vastu turukuritarvituse määruse artikli 35 kohaselt, laiendada erandit turukuritarvituse määruse kohaldamisalast kolmandate riikide teatavatele avaliku sektori asutustele ja keskpankadele tehingute puhul, mida tehakse avalikkuse huvides. Sellega seoses ja vastavalt turukuritarvituse määruse artikli 6 lõikele 5 on nõutud, et komisjon koostab ja esitab 3. jaanuariks 2016 Euroopa Parlamendile ja nõukogule aruande, milles ta hindab kolmandate riikide selliste avaliku sektori asutuste rahvusvahelist kohtlemist, kelle ülesanne on valitsemissektori võla haldamine või kes on sellesse kaasatud, ning keskpankade rahvusvahelist kohtlemist.

Selleks tellis komisjon Euroopa Poliitikauuringute Keskuselt ja Bologna Ülikoolilt välisuuringu kolmandate riikide keskpankade ja muude asutuste suhtes turukuritarvituse määruse ja finantsinstrumentide turgude määruse (MiFIR) alusel kohaldatavate erandite kohta. Uuring põhineb küsitlusel ja uurimistööl. Selles analüüsitakse 13 kolmanda riigi jurisdiktsioonis kehtivaid turu kuritarvitamist käsitlevaid raamistikke ja riskijuhtimisstandardeid. Need jurisdiktsioonid valiti eelkõige seetõttu, kuna lisaks muudele kriteeriumidele kvalifitseerusid need süsteemselt olulisteks finantssektoriteks. Et hinnata, kuivõrd vajalik ja asjakohane on teha erand turukuritarvituse määruse artikli 6 lõike 5 alusel, hinnatakse uuringus teatavaid turu kuritarvitamist käsitlevaid eeskirju ja riskijuhtimisstandardeid nn „Euroopa võrdlusaluse“ põhjal, mis tugineb Euroopa Liidus ja selle liikmesriikides kohaldatavatele vastavatele eeskirjadele ja standarditele.

Komisjon esitas turukuritarvituse määruse artikli 6 lõike 5 kohase aruande kaasseadusandjatele 16. detsembril 2015. Kooskõlas kõnealuse aruande järeldustega võttis komisjon 17. detsembril 2015 vastu delegeeritud määruse (EL) 2016/522, millega laiendati turukuritarvituse määruse kohaldamisalast tehtavat erandit aruandes analüüsitud kolmandate riikide jurisdiktsiooni kuuluvatele teatavatele avaliku sektori asutustele ja keskpankadele.

2.ARUANDE ÕIGUSLIK ALUS: TURUKURITARVITUSE MÄÄRUSE ARTIKLI 6 LÕIGE 5

Turukuritarvituse määruse artikli 6 lõike 5 teise lõigu kohaselt koostab ja esitab komisjon 3. jaanuariks 2016 Euroopa Parlamendile ja nõukogule aruande, milles ta hindab kolmandate riikide selliste avaliku sektori asutuste rahvusvahelist kohtlemist, kelle ülesanne on valitsemissektori võla haldamine või kes on sellesse kaasatud, ning keskpankade rahvusvahelist kohtlemist.

Mis puutub aruande sisusse, peaks komisjoni aruanne turukuritarvituse määruse artikli 6 lõike 5 kolmanda lõigu kohaselt hõlmama võrdlevat analüüsi, milles käsitletakse selliste asutuste, kelle ülesanne on valitsemissektori võla haldamine või kes on sellesse kaasatud, ja keskpankade kohtlemist kolmandate riikide õigussüsteemides ning riskijuhtimisstandardeid, mida kohaldatakse nimetatud asutuste ja keskpankade poolt nendes jurisdiktsioonides tehtavate tehingute suhtes. Lisaks on turukuritarvituse määruse artikli 6 lõike 5 kolmanda lõiguga ette nähtud, et kui aruandes jõutakse – eelkõige võrdleva analüüsi põhjal – järeldusele, et on vaja, et nende kolmandate riikide keskpankade rahapoliitilistele ülesannetele turukuritarvituse määruses sätestatud kohustused ja keelud ei laiene, peaks komisjon laiendama osutatud erandit ka nimetatud kolmandate riikide keskpankadele.

Komisjon võttis 2016. aasta detsembris vastu turukuritarvituse määruse artikli 6 lõike 5 kohase aruande, samuti delegeeritud määruse (EL) 2016/522, kus on loetletud üksused, millele laiendatakse turukuritarvituse määruse kohaldamisalast tehtavat erandit.

Kuna Ühendkuningriik on liikmesriik, ei käsitletud eespool nimetatud aruandes ega delegeeritud määruses seda, kuidas käsitletakse Ühendkuningriigi õigusraamistikus võlahaldusasutusi ja keskpanku, aga ka riskijuhtimisstandardeid, mida kohaldatakse kõnealuste üksuste tehtud tehingute suhtes. Võttes aga arvesse, et Ühendkuningriik on muutumas kolmandaks riigiks, on nüüd asjakohane esitada Euroopa Parlamendile ja nõukogule turukuritarvituse määruse artikli 6 lõike 5 kohane aruanne, milles analüüsitakse, kas on asjakohane laiendada erandit turukuritarvituse määruse kohaldamisalast selle riigi asjaomastele asutustele.





3.ÜHENDKUNINGRIIGILE ERANDI LAIENDAMISE ASJAKOHASUSE ANALÜÜS

3.1.Hindamisel kasutatud kriteeriumid

Võttes arvesse turukuritarvituse määruse kohaldamisalasse kuuluvate selliste tehingute suurt mahtu, mis tulenevad Ühendkuningriigist, on selgelt vaja hinnata artikli 6 kohase erandi laiendamist Ühendkuningriigi keskpangale ja vajaduse korral selle avaliku sektori asutustele, kelle ülesanne on valitsemissektori võla haldamine või kes on sellesse kaasatud. Selle hindamise alla kuuluvad selgelt Inglise Pank ja Ühendkuningriigi võlahaldusasutus.

Esiteks põhineb analüüs Ühendkuningriigis kohaldatavate turukuritarvitusi käsitlevate eeskirjade hindamisel. Eelkõige hinnati järgmiste valdkondade eeskirju:

i) siseteabe alusel kauplemine ja teabe õigusvastane avaldamine;

ii) turuga manipuleerimine;

iii) erandi tegemine turukuritarvituse määrusest.

Teiseks hõlmab analüüs riskijuhtimisstandardeid, mis sisaldavad sisekordasid, süsteeme ja menetlusi, mille eesmärk on ennetada, et töötajad otseselt või kaudselt teevad tehinguid või annavad korraldusi või tegutsevad eraisikuna või oma arvel. Muu hulgas analüüsiti järgmisi valdkondi käsitlevaid sisekorraeeskirju: